Brahman-telers in Limpopo hou hul eerste katalogusveiling | OFM
Brahman-telers in Limpopo hou hul eerste katalogusveiling
07:01 Wed, 15 Jan 2020
‘n Groep van nege Brahman-telers, hoofsaaklik in Limpopo, het besluit om voort te gaan met ‘n veiling van hul stoet en kommersiële beeste, ondanks ‘n tydelike nasionale verbod op die byeenkoms van spleethoewige vee.
Dié tydelike verbod geld nadat bek-en-klouseer in Limpopo, láát verlede jaar uitgebreek het. Dit was die tweede uitbreking in 2019, nadat die eerste uitbreking in Januarie in die Vhembe-distrik bevestig is. Die mees onlangse uitbreking is in die Molemole-gebied bevestig.
Willem Barnard, wat deel is van die Au Albidus-telersgroep, sê hulle moes met ‘n nuwe plan vorendag kom, omdat onder meer beesveilings weens dié verbod nie toegelaat word nie. Daarom gaan dié groep, wat se tweede produksieveiling aan die einde van verlede jaar moes plaasvind, steeds eerskomende Saterdag voort in die vorm van ‘n katalogusveiling. OFM-nuus se Christal-Lize Muller het met hom gepraat…
Hy sê die sowat 160 beeste, manlik en vroulik, is nie op die veiling teenwoordig nie. Foto’s en video-insetsels van die Brahman-beeste wat aangebied word, sal op ‘n grootskerm op die veiling vertoon word. Kopers moet steeds dié veiling Saterdag om 11:00 by Vleissentraal, wat die veiling aanbied, se veilingkrale op die Bela-Bela-pad in Limpopo bywoon. “Ons gaan normaal voort met die veiling, die beeste is net nie teenwoordig nie.”
Barnard sê die veiling is tweeledig. Sowat 40 wit en rooi stoetbeeste en 120 suiwer kommersiële Brahman-beeste word opgeveil. Hy sê dié veiling is binne die vereiste raamwerk, wat vereis dat beeste nie byeen is op een plek nie. Daarmee saam sal permitte vir die beeste wat verkoop is beskikbaar gestel word en dié diere gaan outomaties van die verkoper se plaas na die verkoper. Gesondheidsertifikate vanaf ‘n veearts is egter nodig.)
Dit was Willem Barnard van die Brahman Wilbar-stoetery slegs op Before Dawn. Skakel Donderdagoggend in wanneer Barnard verder gesels oor die impak van bek-en-klouseer op die bedryf en produsente in dié provinisie.